**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

————————— 2021 թվականի N —— Ն

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2021 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ՄԱՍԻՆ» ՕՐԵՆՔՈՒՄ ՎԵՐԱԲԱՇԽՈՒՄ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 30-Ի N 2215-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ՄԱՍԻՆ**

Ղեկավարվելով «Նորմատիվ իրավական ակտերի մասին» Հայաստանի Հանրապետության օրենքի 33-րդ հոդվածով, «Հայաստանի Հանրապետության բյուջետային համակարգի մասին» Հայաստանի Հանրապետության օրենքի 23-րդ հոդվածի 3-րդ մասին համապատասխան` Հայաստանի Հանրապետության կառավարությունը ***որոշում է.***

1. «Հայաստանի Հանրապետության 2021 թվականի պետական բյուջեի մասին» Հայաստանի Հանրապետության օրենքի N 1 հավելվածում վերաբաշխում և Հայաստանի Հանրապետության կառավարության 2020 թվականի դեկտեմբերի 30-ի «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» N 2215-Ն որոշման NN 3, 4, 5, 9, և 9.1 հավելվածներում կատարել փոփոխություններ` համաձայն սույն որոշման NN 1, 2, 3, 4, հավելվածների:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**ՀԻՄՆԱՎՈՐՈՒՄ**

**«Հայաստանի Հանրապետության 2021 թվականի պետական բյուջեի մասին» օրենքում վերաբաշխում և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ և լրացումներ կատարելու մասին» ՀՀ կառավարության որոշման** **նախագծի ընդունման վերաբերյալ**

1. **Իրավական ակտի անհրաժեշտությունը (նպատակը)**

Ներկայացվող նախագծի նպատակը Ադրբեջանի կողմից 2020 թվականի սեպտեմբերի 27-ին սանձազերծված պատերազմի տնտեսական և սոցիալական հետևանքները մեղմելու համար Արցախի Հանրապետությունում հաշվառված կամ փաստացի բնակվող քաղաքացիներին սոցիալական օգնության տրամադրման համար անհրաժեշտ ֆինանսական միջոցներ ապահովելն է 2021 թվականի հունիս ամսվա համար։

* 1. **Կարգավորման հարաբերությունների ներկա վիճակը և առկա խնդիրները**

Կառավարության 2021 թվականի փետրվարի 12-ի N 186-Լ որոշմամբ հաստատվել է Արցախի հանրապետությունում հաշվառված կամ փաստացի բնակված քաղաքացիներին 4 ամիս ժամկետով ամսական դրամական օգնություն տրամադրելու միջոցառումը։ Միջոցառման շրջանակներում դրամական օգնությունները շահառուներին արդեն իսկ վճարվել են մարտ-մայիս ամիների համար։

* 1. **Առկա խնդրի առաջարկվող լուծումը**

Հաշվի առնելով վերը նշվածը՝ առաջարկվում է ընդունել ներկայացվող նախագիծը, որով ՀՀ 2021 թվականի պետական բյուջեից միջոցներ են հատկացվում խնդրո առարկա միջոցառման շրջանակներում շահառուներին վերջին՝ հունիս ամսվա, իսկ դրամական օգնության իրավունքը առաջին անգամ հունիս ամսին ձեռք բերած անձանց՝ նաև նախորդ ամիսների դրամական օգնությունը տրամադրելու համար։

1.3. Նախագծով առաջարկվող 1205 ծրագրի 12010 միջոցառման համար պահանջվող 5,864,530.0 հազար դրամ գումարից 3,684,.530.0 հազար դրամ գումարը նախատեսվում է պակասեցնել նախագծին կից հավելվածով առաջարկվող նախարարության միջոցով իրականացվող միջոցառումներից, իսկ 2,200,00.0 հազար դրամը պահուստային ֆոնդից եռամսյակային տեղաշարժի միջոցով՝ 4-րդ եռամսյակից տեղափոխելով 3-րդ եռամսյակ, և ուղղելով 1205 ծրագրի 12010 միջոցառմանը։

**2. Կարգավորման առարկան**

Ներկայացված նախագծով առաջարկվում է Արցախի հանրապետությունում հաշվառված կամ փաստացի բնակված քաղաքացիներին հունիս ամսին դրամական օգնությունը տրամադրելու համար հատկացնել 5,864,530.0 հազար դրամ։

Հաշվի առնելով շահառուների թվի՝ նույն օրենսդրական կարգավորումների առկայությամբ ապրիլ, մայիս ամիսների փաստացի ցուցանիշները (համապատասխանաբար՝ 106169 և 104139) և այն հանգամանքը, որ առանձին դեպքերում որոշ դոնորների կողմից ֆինանսավորվել է ամբողջ 68000 դրամը (այդ շահառուների թիվը ներառված չէ բերված տվյալներում), հունիս ամսին շահառուների թիվը կանխատեսվել է 108000։

Ըստ այդմ, պահանջվող գումարը կկազմի՝ 7,344,000.0 հազար դրամ։

Հաշվի առնելով միջոցառման գծով հատկացված միջոցների 01.07.2021թ․ դրությամբ առկա մնացորդը՝ 734000 հազար դրամ և դոնոր կազմակերպությունների կողմից հատկացվելիք (ըստ նախնական պայմանավորվածության) շուրջ 1,5 մլն դոլարը (745 հազար դրամ), պետական բյուջեից հատկացման ենթակա գումարը կկազմի՝ 5,864,530.0 հազար դրամ։

5,864,530.0 հազ դրամ=108000 x 68000 - 734,000 - 745,000:

Պահանջվող գումարի մի մասը կհատկացվի սոցիալական ոլորտի ծախսերի գծով նախատեսված միջոցների հաշվին՝ դրանց վերաբաշխման արդյունքում։

**3. Իրավական ակտի կիրառման դեպքում ակնկալվող արդյունքը**

Նախագիծն ընդունվելու դեպքում ՀՀ 2021 թվականի պետական բյուջեից կհատկացվեն համապատասխան ֆինանսական միջոցներ Արցախի Հանրապետությունում հաշվառված կամ փաստացի բնակվող քաղաքացիներին հունիս ամսվա, ինչպես նաև օբյեկտիվ պատճառներով մարտ-մայիս ամիսների չվճարված ամսական դրամական օգնության գումարները տրամադրելու համար։

**4.Տեղեկանք**

«Հայաստանի Հանրապետության 2021 թվականի պետական բյուջեի մասին» օրենքում վերաբաշխում և Հայաստանի Հանրապետության կառավարության 2020 թվականի դեկտեմբերի 30-ի N 2215-Ն որոշման մեջ փոփոխություններ և լրացումներ կատարելու մասին ՀՀ կառավարության որոշման նախագծի ընդունման դեպքում այլ իրավական ակտերում փոփոխություններ կատարելու անհրաժեշտություն չի առաջանում: